**MTÜ Eesti Pimedate Liit juhatuse koosoleku protokoll nr 21-4**

Kuupäev ja koht: 08.09.2021, Nelijärve Puhkekeskus; Nelijärve 4, Aegviidu, Anija vald, 74501 Harjumaa

Koosolekut juhatas juhatuse esimees Jakob Rosin.

Koosolekut protokollis tegevjuht Mari Sepp.

Koosolekul osalesid juhatuse esimees Jakob Rosin, liikmed Ago Kivilo, Priit Kasepalu, Silver Pulk ja Tiina Tamm. Puudusid Maimu Guzikova ja Monica Lõvi.

Koosolekul osales 5 juhatuse liiget 7st. Seega oli koosolek otsustusvõimeline.

Koosolekust võttis osa tegevjuht Mari Sepp.

**Koosoleku päevakord:**

1. Kirjalikud otsused ajavahemikus 10.06.–08.09.2021

2. Tegevus ajavahemikus 10.06.–08.09.2021

3. 100. aastapäeva tähistamine

4. Töökorralduse arutelu

5. Kirjad ja info

Juhatus kinnitas koosoleku päevakorra.

**Päevakorrapunkt nr 1**

**Kirjalikud otsused ajavahemikus 10.06.–08.09.2021**

3. augustil kinnitas juhatus otsuse korraldada 29.–30. septembril Eesti Pimedate Liidu (EPL) liikmesühingute eestvedajatele matkapäeva Pärnumaale.

9. augustil otsustas juhatus jätta ära EPLi 100. aastapäeva tähistamiseks kavandatud konverentsi seoses koroonaviiruse levikuga. Konverentsi asemel korraldatakse 19. oktoobril Tallinna Õpetajate Majas valge kepi päeva tähistamise tänuüritus.

**Päevakorrapunkt nr 2**

**Tegevus ajavahemikus 10.06.–08.09.2021**

**Kui ei ole märgitud teisiti, toimusid kohtumised virtuaalselt.**

12. juunil osales Piret Aus Valgerannas Villas Andropoff Sotsiaaldemokraatliku Erakonna naiskogu Kadri suveseminari paneeldiskussioonil teemal „Kaasaegne ja ligipääsetav linnaruum“.
15. juunil osales Piret Aus Viljandi Haigla Patsientide Nõukojas, kus arutati Haigla kodulehekülje ligipääsetavust ja uue hanke ettevalmistusi.
17. juunil andis Priit Kasepalu ajalehe Meie Maa reporterile infot fotode kirjeldamise võistlusest. Selle põhjal avaldas ajaleht 26. juunil artikli „Ann Katarina Meri võitis fotode kirjeldamise võistluse“.

21. juunil suhtles Piret Aus Eesti Loodusgiidide Ühendus MTÜ esindajaga, kes Pöördus EPLi poole koostöösooviga korraldada augustis matk.

25. juunil kohtus Mari Sepp Laki 7B Sesna Holding OÜ esindajaga seoses Tallinn Laki 7b alajaama trafo kaabli väljavahetamise vajadusega.

28. juunil edastas Mari Sepp EPLi kinnituse Põhja-Eesti Pimedate Ühingule Aktiivsete Kodanike Fondi väikeprojektide taotlusvoorus projektipartneriks olemiseks.
1.–31. juulil oli juhatuse esimees Jakob Rosin puhkusel.
2. juulil saatis Mari Sepp ajalehele Postimees avaldamiseks kaastundeavalduse lahkunud Kristiina Peetsalu lähedastele.
2.–3. juulil osales Piret Aus Valgamaal Tõrva vallas Ala külas festivalil Võnge, tutvumaks festivali ligipääsetavusega.
10.–31. juulil oli tegevjuht Mari Sepp puhkusel.
21. juulil edastas Mari Sepp Sotsiaalministeeriumile teabe nutiseadmete ligipääsetavuse videokoolituse projekti käivitumisest.

29.–30. juulil osales Silver Pulk Eesti Puuetega Inimeste Koja (EPIKoja) korraldatud õppereisil Lätis, kus tutvuti ligipääsetavate loodusradadega.
4. augustil saatis Jakob Rosin Keskkonnaagentuuri juhile kirja, juhtides tähelepanu värske Eesti ilmaäpi Ilm+ puuduvale ligipääsetavusele.
6. augustil saatis Piret Aus liikmetele esmase info suvekooli toimumise kohta 8.–9. septembril.
11.–12. augustil osales Jakob Rosin Laulasmaal La Spas EPIKoja juhatuse koosolekul.
13. augustil osalesid Jakob Rosin ja Mari Sepp projekti „Minu enda elu“ korralduskoosolekul. Pandi paika Eesti ja Soome mentorite 25.–26. augustil toimuva kohtumise sisu.
14. augustil osalesid Silver Pulk ja Piret Aus Pärnu Rannahotellis Kesk-Läänemere programmi projekti „Ligipääsetav loodus kõigile“ käigus korraldatud ligipääsetavuse päeval.

15. augustil saatis Priit Kasepalu liikmetele ja teabelisti üleskutse teha ettepanekuid tunnustuse „Aasta tegu 2021“ määramiseks.

17. augustil saatis Jakob Rosin liikmetele ja ligipääsetavuse listi palve tagasisideks Bolt Food mobiilirakenduse ligipääsetavuse kohta.
18. augustil osales Jakob Rosin Ministeeriumite ühishoones Haridus- ja Teadusministeeriumi, Sotsiaalministeeriumi, EPIKoja, Tallinna Ülikooli ja Tartu Ülikooli esindajate kohtumisel, kus arutati erivajadusega tudengite õppimise võimalusi Eestis. Olukord on segane nii ülikoolide kui ka õppurite jaoks. Ministeeriumide esindajad kohtuvad lähiajal ka KOV-ide esindajatega, et selgitada neile nende kohustusi. Samas jäi küsimusi kohtumise lõpuks rohkem, kui vastuseid tekkis.

18. augustil saatis Mari Sepp liikmesühingute eestvedajatele 29.–30. septembril Pärnumaal toimuva matkapäeva kutse.

19. augustil saatis Mari Sepp ajalehele Postimees avaldamiseks kaastundeavalduse lahkunud dirigendi Neeme Saare lähedastele.

21. augustil esindas Tiina Tamm EPLi Tartu Pauluse kirikus dirigent Neeme Saare ärasaatmisel.

23. augustil osales Jakob Rosin EPIKojas kohtumisel, kus arutati ligipääsetavuse ülevaadete ning auditite tegemist tulevikus. Mitmed seadused ja teadlikkuse kasv on suurendanud ligipääsetavuse ekspertteadmiste vajadust. Epikojal ja tema liikmetel on aga piiratud inim- ja teadmisteressursid ligipääsetavusalase tagasiside andmiseks.
23. augustil edastas Jakob Rosin Boltile ülevaate saabunud tagasisidest Bolt Food mobiilirakenduse ligipääsetavuse kohta. Bolt asub teemaga tegelema, kuid lahenemistähtaega ei oska esialgu öelda.
23. augustil edastas Jakob Rosin EPIKojale EPLi tagasiside ligipääsetavuse seaduse eelnõule.
24. augustil tutvustas Priit Kasepalu Eesti Pimedate Raamatukogus Tartu Ülikooli Pärnu Kolledži üliõpilasele nägemispuudega inimeste probleeme ja EPLi tegevust.

25.–26. augustil osalesid Jakob Rosin ja Mari Sepp Tallinnas Viru hotellis projekti „Minu enda elu“ Eesti ning Soome mentorite kohtumisel. Arutati nägemispuudega noorte rehabilitatsiooni ning iseseisvumisega seotud teemasid.
26. augustil osalesid Jakob Rosin ja Piret Aus Tartus Eesti Rahva Muuseumis Startup Day konverentsil, kus EPL korraldas seminari mobiilirakenduste ligipääsetavusest.
26. augustil edastas Mari Sepp Eesti Inimõiguste keskusele tagasiside keskuse uue kirjatüübi kohta.
30. augustil kohtusid Jakob Rosin, Mari Sepp ja Maarja-Liis Orgmets EPLi kontoris ajakirja Valguse Kaja kujundajaga, et arutada ajakirja küljendamise üksikasju.
1. septembril kohtus Mari Sepp Soome Nägemispuudega Inimeste Liidu esindajatega projekti „Minu enda elu“ juhtkomitee koosolekuks.
2.–3. septembril osalesid Jakob Rosin, Mari Sepp ja Piret Aus Ristna puhkemajas projekti Minu Enda Elu esimesel osalejate seminaril. Arutati nägemispuudega noorte iseseisvumist ning nende vanemate probleeme.

**Päevakorrapunkt nr 3**

**100. aastapäeva tähistamine**

Valge kepi päeva tähistatakse 19. oktoobril tänuseminariga Tallinna Õpetajate Majas.

Samal päeval laseb AS Eesti Post käibele EPLi 100. aastapäevaks välja antava postmargi. Juhatus tegi ettepaneku, et postmargi motiiv oleks valge kepiga inimene ja margil oleks ka punktkirjas hind.

Juhatus otsustas, et juubeliaastal pöörab EPL nägemispuudega inimestega seonduvale tähelepanu läbi artiklite, meediakajastuste ja ürituste.

**Päevakorrapunkt nr 4**

**Töökorralduse arutelu**

EPL esitab Laki 7B üürnikele igakuiselt arveid elektri ja vee tarbimise eest. Arvestite näidud võtab elektrik kord kuus. Koroonaviirusest tulenevalt on vajalik dubleerida elektriku töö, et välistada olukord, kui töötaja ei saa eneseisolatsiooni või haiguse tõttu näite võtta. EPL sõlmib lepingu hoonet tundva inimesega, kes saab vajadusel näidud võtta. Elektrik näitab septembri lõpus talle arvestite asukohad ja annab juhised.

EPLil on 2021. ja 2022. aastal käimas 4 suuremahulist projekti. Pidevalt lisanduvad huvikaitsealased päringud ja nõustamised. Praegu on igapäevaselt kontoris tööl 2 inimest. Juhatus arutas võimalust leida ja palgata igapäevatöö paremaks korraldamiseks kontorisse uus töötaja, kes aitaks eelkõige igapäevase asjaajamise ja töö korraldamisega.

**Päevakorrapunkt nr 5**

**Kirjad ja info**

**Kirjad**

**S.V. Ärigrupp OÜ on esitanud avalduse Laki 7b hooviala korrastamiseks ja kasutamiseks.**

Juhatus otsustas: Mari Sepp selgitab välja täpse hooviala suuruse, mida soovitakse korrastada ja kasutada.

**Info**

**Ajakirja Valguse Kaja toimetus**

Juhatus otsustas: Kinnitada ajakirja Valguse Kaja toimetajaks Maarja-Liis Orgmets.

**Interreg projekti „Minu enda elu“ ülevaade**

25.–26. augustil toimus Tallinnas Eesti ja Soome ühisprojekti „Minu enda elu“ mentorite koosolek. Soome töörühmas oli 2 ja Eesti töörühmas 3 mentorit. Nad tutvustasid enda elu kõige suuremat saavutust või täitunud unistust. Töörühm arutas noorte iseseisva elu alustamiseks vajalikke oskusi ja teadmisi. Arutati, kuidas ja milliseid kanaleid kasutada, et jõuda noorteni, samuti võimaliku noortevõrgustiku loomist. Kavandati ja koguti ideid noorte töötubade ja juhendmaterjali vormi (trükis, podcast, vms) kohta. Osalejad külastasid Eesti Meremuuseumi püsiekspositsiooni suurtükitornis Paks Margareeta, kus giid tutvustas lisaks ajaloole ka muuseumi nägemispuudega inimestele ligipääsetavaid eksponaate.

2.–3. septembril toimus Ristnas töötuba. Osalesid nägemispuudega noored vanuses 17–20 aastat, nende vanemad, mentorid, psühholoog, rehabilitoloogid ja projekti eestvedajad. Kokku osales 20 inimest. Esimesel päeval jagasid mentorid oma teadmisi ja kogemusi iseseisva elu alustamisest ning suurimatest saavutustest. Noortel oli töötuba, kus arutati, mida on vaja, et oma unistusi ellu viia. Toimus arutelu hariduse saamisest ja iseseisva eluga alustamisest. Mentorid jagasid praktilisi nõuandeid. Psühholoog Marika Veisson rääkis vanematele ja rehabilitoloogidele noore puudega inimese iseseisva elu vajalikkusest. Õhtul toimus kokanduse õpituba, kus noored valmistasid suupisteid. Teisel päeval toimus töötuba lastevanematele, kus kogemusnõustaja rääkis iseseisva eluga alustamisest. Noorte töötoa teemaks oli avatud ja iseseisva suhtlusega alustamine koos praktiliste näidetega psühholoogilt.

**Hasartmängumaksu laekumisest saadud projektitaotluse ülevaade**

21. juulil teavitas Sotsiaalministeerium EPLi positiivsest vastusest projektitaotlusele „Nutiseadmete videokoolituse valmistamine nägemispuudega inimestele“. Projekti periood on 1. juuli 2021 – 30. juuni 2022, toetussumma 7110€. Projekti raames valmib 5 klippi nutiseadmete kasutamise õpetusega.